བུའི་རྒན་མགོ་ཡིན་པའི་ཁོ་བོ་མ་གཞི་ནས་དམངས་བཙུགས་སློབ་གྲྭའི་དགེ་རྒན་ཡིན་པས་ཕའི་དཔུང་རོགས་ལ་ཕན་དེ་ཙམ་མི་ཐོགས་ཁར།ཡུན་རིང་མ་སོང་བར་ཕ་ཡུལ་ནས་ཁ་བྲལ་བ་དང་།དེ་དུས་གཅུང་པོས་ཀྱང་ལས་གོ་མ་འཕེར་བས་སྔར་བཞིན་ཁྱིམ་ཚང་གི་ཞིང་གཡོག་སོ་ནམ་དང་།ཕྱུགས་རིགས་ཀྱི་གཡོག་བྱེད།དེ་བཞིན་ནང་མིའི་རྐང་རྩ་འཚེམ་རྒྱུ་དང་མེ་ཤིང་འཐུ་རྒྱུ་སོགས་འགན་ཚང་མ་འཁུར་དགོས་ཀྱི་ཡོད་མོད།དེ་དུས་སོ་ནམ་ཞིང་ལས་བྱེད་ཕྱོགས་ལ་རང་དབང་ཐོབ་པ་དང་ཟས་གོས་ལ་སེམས་ཁྲལ་མེད་པར་མ་ཟད།ཁྱིམ་དུའང་ཕ་མ་བུ་ཕྲུག་ལས་ཕྱི་མེད་པར་དཀའ་ལས་ག་ཚོད་ཁག་ནའང་འཚོ་བ་དང་སེམས་པ་གཉིས་ཀ་སྐྱིད་པོ་ཡོད་པས།ཁོ་བོ་གཉིས་འཁོར་ལ་ལོགས་སྐབས་ཀྱང་བང་མཛོད་ནང་ཁྲིད་དེ་འབྲུ་རིགས་མང་པོ་ཡོད་ལུགས་ངོམ་སོང་དང་བཅས་ཏེ་སྟོན་པ་དང་།དེ་ནས་སྒོ་རའི་ནང་གི་ཕྱུགས་རིགས་དཀར་ནག་དག་བསྟན་ཏེ་འཚོ་བ་ཡག་པོ་ཡོད་ཅེས་དྲོད་ལྷབ་ལྷབ་དང་ཡིད་ཚིམ་ཚིམ་བྱེད་པར་མ་ཟད།མ་འོངས་པའི་འཆར་གཞིའི་སྐོར་ཤོད་པ་ལས་ངལ་རྩོལ་གྱི་དཀའ་ངལ་སྐོར་གཏན་ནས་བརྗོད་མ་མྱོང་།